钦定古今图书集成/明伦汇编/官常典/第232卷 > 余天锡
## 钦定古今图书集成/明伦汇编/官常典/第232卷 > 余天锡

按《宋史》本传：“天锡，字纯父，庆元府昌国人。丞相史弥
远延为弟子师，性谨愿，绝不预外事，弥远器重之。是
时弥远在相位久，皇子竑深恶之，念欲有废置。会沂
王宫无后，丞相欲借是阴立为后备。天锡秋告归，试
于乡，弥远曰：‘今沂王无后，宗子贤厚者，幸具以来’。”天
锡绝江与越僧同舟，舟抵西门，天大雨，僧言门左有
“全保长者，可避雨。”如其言过之。保长知为丞相馆客，
具鸡黍甚肃。须臾，有二子侍立，全曰：“此吾外孙也。日
者常言，二儿后极贵。问其姓，长曰赵与莒，次曰与芮。”
天锡忆弥远所嘱，其行亦良是，告于弥远，命二子来。
保长大喜，鬻田治衣冠，心以为沂邸后可冀也，集姻
党，且诧其遇以行。天锡引见弥远善相，大奇之。计事
泄不便，遽复使归。保长大惭，其乡人亦窃笑之。逾年，
弥远忽谓天锡曰：“二子可复来乎？”保长谢不遣。弥远
密谕曰：“二子长最贵，宜抚于父家。”遂载与归。天锡母
朱为沐浴教字，礼度益闲习。未几，召入嗣沂王，迄即
帝位，是为理宗。天锡嘉定十六年举进士，历监慈利
县税、藉田令，超授起居舍人，迁权吏部侍郎兼玉牒
所检讨官，兼崇政殿说书，迁户部侍郎兼知临安府、
浙西安抚使，试户部侍郎，权户部尚书，皆兼知临安
府。升兼详定《敕令》官，以宝文阁学士知婺州，仍旧职
奉祠。起知宁国府，进华文阁学士、知福州。召为吏部
尚书兼给事中兼侍读。疏奏：“臣荷国恩，起家分阃，旋
蒙趣”觐，躐玷迩联。时权礼部侍郎曹豳实在谏省，盖
尝抗疏谓“用臣太骤。臣与豳交最久，相知最深。”今观
其所论，于君父有陈善之敬，友朋有责善之道。而豳
遂迁官，臣竟污要路。豳以不得其言，累疏丐去。夫亟用旧人，而遂退一庄士，则将谓之何哉？豳老成之望，
直谅多益。寘之近班，可以正乃辟，可以仪“有位。欲望
委曲留行，使之释然无疑，安于就职，则陛下既昭好
贤之美，而微臣亦免妨贤之愧。”帝从之。嘉熙二年，拜
端眀殿学士、同签书枢密院事，寻拜参知政事兼同
知枢密院事，封奉化郡公，授资政殿学士、知绍兴府、
浙东安抚使，以观文殿学士致仕。朱氏亦封周楚国
夫人，寿过九十，将以生日拜天锡为相，而天锡卒。赠
少师，寻加太师，谥“忠惠。”弟天任，为兵部尚书。兄弟友
爱，方贫时，率更衣以出，终岁同衾。从子晦，历官尚书，
出帅全蜀，常置义庄，以赡宗族。然在蜀以违言论知
阆州王惟忠死，士论少之。